Bulletin | News | Hoe gemaak met Zim-werkers?
Hoe gemaak met Zim-werkers?
11 July 2017 Read: 458
Die Departement van Binnelandse Sake het nog geen aanduiding gegee dat daar `n alternatiewe permitstelsel gaan kom wat die bestaande stelsel gaan vervang nie. Vorige aanduidings was dat die permithouers by verstryking van hul permitte na Zimbabwe sal moet te-rugkeer.
Die stap is daarop gemik om meer werkgeleenthede vir SA burgers beskikbaar te stel. Die Dept van Arbeid is hiermee getaak. Die feit is dat Suid Afrikaners nie bereid is om sekere werk op plase te doen nie. Dit is by herhaling deur die Departement waargeneem tydens die prosesse wat gevolg moet word voordat landbou toestemming kry om buitelandse werkers op ‘n permitstelsel in diens te neem. Allerweë word erken dat plaaslike werkloses eenvoudig nie meer plaaswerk wil verrig nie, maar telkens word hierdie feite ignoreer ten gunste van ‘n politieke agenda.
Daar is konserwatief geskat sowat 500 000 Zimbabwiërs wat wettig en onwettig in Suid Afrika woon en werk, wat teen vroeg 2018 gedeporteer moet word na `n land wat nie die ekonomiese vermoë het om hulle te akkommodeer nie.
Dieselfde ekonomiese omstandighede wat hulle na SA gedryf het, bestaan steeds in Zimbabwe. Dit het selfs verder verswak. Met ‘n grens wat geen immigrasiebeheer moontlik maak nie, sal hierdie mense een-voudig as onwettiges die land weer binnekom. Hulle gaan in hulle massas op plase in Limpopo opdaag op soek na werk. Hierdie keer sonder dokumentasie van enige aard.
Die beroep op landbou om oplossings te skep vir werkloosheid in SA, sal moeilik slaag solank as wat die effek van verstedeliking, gebrek aan die wil om te werk en die siening dat plaaswerk ‘n minderwaardige werk is en dus nie meer aanvaarbaar is vir baie nie, verreken word in arbeidswetgewing nie. Politieke voorpratery wat arbeiders net motiveer om “reg” te stem en nie tot groter produktiwiteit inspireer nie, is teenproduktief in die bereiking van indiensnemingskoerse in landbou. Landbou sal graag Suid Afrikaners in diens neem wat uitsette lewer vergelykbaar met die van buitelandse werkers.
— Agri Limpopo